**“กอช. ชวน ตี๋-หมวย แบ่งอั่งเปาออม พร้อมรับเงินสมทบจากรัฐ เสริมมั่งมีตลอดชีพ”**

***กองทุนการออมแห่งชาติ หรือ กอช. เชิญชวนแบ่งเงินอั่งเปาในเทศกาลตรุษจีน เก็บออมก่อนใช้จ่าย โดยเฉพาะเด็กอายุ 15 ปีขึ้นไป ถือโอกาสเทศกาลมงคลต้นปี หรือฤกษ์ดีตรุษจีนนี้ พ่อแม่สอนลูกหลานเริ่มเก็บทรัพย์ เริ่มต้นวางแผนออมเงินกับ กอช. รับสิทธิรัฐสมทบเงินออม ช่วยเสริมความมั่นคงทางการเงินให้ลูกหลานไม่ลำบากตอนวัยเกษียณ มีโอกาสรับบำนาญตลอดชีพ***

**นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช.** เปิดเผยว่า เทศกาลตรุษจีนเป็นช่วงที่ชาวไทยเชื้อสายจีนถือเป็นการเฉลิมฉลองวันขึ้นปีใหม่ รวมทั้งเป็นช่วงเวลาที่เด็กๆ รอคอยจะได้รับอั่งเปาจากผู้ใหญ่ที่เป็นธรรมเนียมปฏิบัติมาอย่างต่อเนื่อง ในโอกาสเทศกาลมงคล กอช. จึงขอเชิญชวนเด็กๆ หรือคุณพ่อคุณแม่ได้พาเด็กๆ มาเริ่มต้นสร้างนิสัยการออม โดยแบ่งเงินส่วนหนึ่งเก็บออมเพื่อเป้าหมายที่เด็กๆ หวังไว้ หรือ สำหรับ**เด็กที่มีอายุ 15 ปีขึ้นไป จะเลือกรับสิทธิรัฐสมทบเงินออม สมัครเป็นสมาชิก กอช. เพื่อให้มีกินมีใช้ในอนาคตโดยเฉพาะในวัยเกษียณ**

ซึ่งผู้เป็นสมาชิก กอช. ที่มีอายุตั้งแต่ 15–30 ปี เมื่อส่งเงินออมสะสม ตั้งแต่ 50 บาทขึ้นไป แต่ไม่เกินเพดานที่ กอช. กำหนด รัฐจะจ่ายเงินสมทบให้ทันทีในเดือนถัดไปอีกร้อยละ 50 ของเงินที่ส่งออม แต่สูงสุดสมทบไม่เกิน 600 บาท/ปี พร้อมรับดอกผลในแต่ละปีเพิ่มอีก โดยเงินที่รัฐสมทบจะเพิ่มขึ้นตามช่วงอายุ เป็นสูงสุดปีละไม่เกิน 960 บาท เมื่ออายุ 30-50 ปี และสูงสุดปีละไม่เกิน 1,200 บาท เมื่ออายุ 50-60 ปี นับเป็นการออมที่เด็กจะได้ประโยชน์สูงสุดโดยเฉพาะเมื่อส่งเงินออมกับ กอช. อย่างต่อเนื่อง

กรณีเด็กที่เป็นสมาชิก กอช. ได้เข้าทำงานในระบบเป็นข้าราชการหรือพนักงานประจำของเอกชน ซึ่งจะได้รับสวัสดิการด้านบำนาญจากกองทุนสำรองเลี้ยงชีพ หรือรัฐสวัสดิการ ยังสามารถส่งเงินออมกับ กอช. ต่อได้ พร้อมรับดอกผลต่อเนื่องทุกปี เพียงไม่ได้รับเงินสมทบจากรัฐ โดยจะได้รับเงินสมทบจากรัฐตามเดิมเมื่อสถานะการทำงานกลับมาเป็นแรงงานนอกระบบ

สามารถตรวจสอบสิทธิเพื่อสมัครเป็นสมาชิก กอช. ได้ที่ เว็บไซต์ กอช. www.nsf.or.th หรือแอปพลิเคชัน “กอช.” และสมัครเป็นสมาชิก กอช. รับสิทธิรัฐสมทบเงินออมเพื่อบำนาญ สามารถนำบัตรประจำตัวประชาชนไปติดต่อสมัครได้ที่ ที่ว่าการอำเภอ สำนักงานคลังจังหวัด สถาบันการเงินชุมชน หรือธนาคารของรัฐ ทั้ง 4 แห่ง ธนาคาร ธ.ก.ส. ธอส. ธนาคารออมสิน และธนาคารกรุงไทยทุกสาขา ในวันและเวลาทำการของธนาคาร รวมทั้งเคาน์เตอร์เซอร์วิส ตู้บุญเติม และเทสโก้โลตัสทั่วประเทศ สอบถามข้อมูลเพิ่มเติมได้ที่ สายด่วนเงินออม โทร. 02-049-9000 วันจันทร์-ศุกร์ เวลา 08.30-16.30 น. / Facebook : กองทุนการออมแห่งชาติ-กอช. / Line: @nsf.th .....กอช. คุณออม รัฐช่วยออม คุณได้บำนาญ…..